VSL Sklep II Cp 566/2018
Sodna praksa višjih sodišč, 2018-06-19

sodna taksa - plačilo sodne takse kot procesna predpostavka - neplačilo sodne takse za pritožbo - domneva umika pritožbe - podpis odločbe - izvirnik in prepis

Če za vlogo, za katero zakon določa, da je taksa procesna predpostavka, taksa ni plačana v postavljenem roku in tudi niso podani pogoji za taksno oprostitev, po tretjem odstavku 105.a člena ZPP šteje, da je taka vloga umaknjena.

Pravila o izdaji sodnih odločb v pravdnem postopku določata ZPP in Sodni red.

Pritožba se zavrne in se potrdi izpodbijani sklep.

1. Sodišče prve stopnje je z izpodbijanim sklepom ugotovilo, da šteje pritožba tožeče stranke z dne 3. 11. 2017 za umaknjeno.

2. Zoper sklep vlaga pritožbo tožeča stranka. Navaja, da pritožbe ni mogoče zavreči, ker izpodbijani sklep ni podpisan. ZUP

določa v 216. členu, kako mora akt zapustiti sodišče. Obvestilo P 2169/2015-II z dne 5. 2. 2018 vrača sodišču, ker mora biti odločba skladna z veljavno zakonodajo RS. Pravico do pravnega sredstva daje Ustava RS. Pritožba zaradi finančne diskriminacije neplačila ne more biti zavrnjena. Sodišče naj v zakonitem roku odgovori na navedene kršitve.

4. Pritožnik ne izpodbija dejanskih ugotovitev sodišča prve stopnje, da je bil 4. 10. 2017 izdan sklep o zavrženju pritožbe z dne 12. 9. 2017, nato plačilni nalog z dne 17. 11. 2017 za plačilo takse za pritožbo, ki jo je vložil pritožnik zoper navedeni sklep z dne 4. 10. 2017, in da takse za pritožbo v določenem roku ni plačal niti zaprosil za taksno oprostitev. Ob takih dejanskih ugotovitvah je izpodbijani sklep izdan ob pravilni uporabi 105.a člena ZPP.

5. Plačilo takse za pritožbo je procesna predpostavka - pogoj - za to, da sodišče vsebinsko obravnava pritožbo (drugi odstavek 105. člena ZPP). Strankam, ki finančno ne zmorejo plačila takse, institut taksne oprostitve omogoča dostop do sodišča. Taka ureditev je zakonsko dopustna in skladna z Ustavo RS in so pritožbene navedbe v smeri finančne diskriminacije zaradi neplačila sodne takse neutemeljene.

6. Po pravilnih ugotovitvah sodišča prve stopnje pritožnik za taksno oprostitev v tem postopku ni zaprosil. Ker dolžne takse tudi ni plačal, čeprav je bil v plačilnem nalogu pravilno opozorjen na zakonsko predvidene posledice neplačila, s pritožbo ne more uspeti. Če za vlogo, za katero zakon določa, da je taksa procesna predpostavka, taksa ni plačana v postavljenem roku in tudi niso podani pogoji za taksno oprostitev, po tretjem odstavku 105.a člena ZPP šteje, da je taka vloga umaknjena.

7. Zmotno je pritožbeno prepričanje o nezakonitosti izpodbijanega sklepa, ker ni podpisan, ter sklicevanje na določbe ZUP. Pravila o izdaji sodnih odločb v pravdnem postopku določata ZPP in Sodni red.

Sklepi, ki jih izda sodišče zunaj naroka, kakršen je izpodbijani sklep, se sporočijo strankam z vročitvijo. overjenega prepisa (prvi odstavek 330. člena ZPP; 111. člen Sodnega reda), izvirnik sodne odločbe, ki jo lastnoročno podpiše sodna oseba, pa se vloži v sodni spis, če ni z zakonom ali s Sodnim redom določeno drugače (prvi odstavek 109. člena Sodnega reda). Iz podatkov spisa izhaja, da je bil izpodbijani sklep izdan in strankam vročen skladno z navedenimi pravnimi določili.

8. Pritožbeni razlogi niso podani. Izpodbijani sklep je pravilen in ni obremenjen s tistimi procesnimi kršitvami, na katere mora pritožbeno sodišče paziti po uradni dolžnosti (drugi odstavek 350. čelna ZPP). Zato ga je potrdilo, pritožbo pa kot neutemeljeno zavrnilo (2. točka 365. člena ZPP v zvezi s prvim odstavkom 366.a člena istega zakona).

Zakon o pravdnem postopku, Ur. l. RS, št. 26/1999 s spremembami.

Zakon o pravdnem postopku (1999) - ZPP  - člen 105a,105a/3, 330, 330/1,

Zakon o splošnem upravnem postopku (1999) - ZUP  - člen 216

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.